b'\n_START_ARTICLE_\nKomodas\n_START_SECTION_\nJaunyst\xc4\x97 ir at\xc4\x97jimas \xc4\xaf vald\xc5\xbei\xc4\x85\n_START_PARAGRAPH_\nKomodas gim\xc4\x97 Lucijaus Aurelijaus Komodo vardu Lanuvijuj, netoli Romos, kai vald\xc4\x97 jo t\xc4\x97vas imperatorius Markas Aurelijus. Jis tur\xc4\x97jo vyresn\xc4\xaf brol\xc4\xaf dvyn\xc4\xaf Tit\xc4\x85 Aurelij\xc5\xb3 Fulv\xc4\x85 Antonin\xc4\x85, mirus\xc4\xaf 165 m. O 166 m. spalio 12 d. jis tapo cezariu su savo jaunesniuoju broliu Marku Anijum Veru, kuris mir\xc4\x97 169 m., kai neatsigavo po operacijos. Taip Komodas liko vieninteliu Marko Aurelijaus s\xc5\xabnum. J\xc4\xaf pri\xc5\xbei\xc5\xabr\xc4\x97jo t\xc4\x97vo gydytojas Galenas. Jis gavo ger\xc4\x85 i\xc5\xa1silavinim\xc4\x85, tikriausiai karinio paruo\xc5\xa1imo kaina._NEWLINE_\xc5\xbdinoma, kad Komodas buvo Karnunte, Marko Aurelijaus \xc5\xa1tabe, per Markoman\xc5\xb3 karus 172 m. Tikriausia ten 172 m. spalio 15 d. jam buvo suteiktas pergalingas titulas Germanicus armijos akivaizdoje. Titulas leid\xc5\xbeia manyti, kad Komodas ten buvo, kai Markas Aurelijus pasiek\xc4\x97 pergal\xc4\x99 prie\xc5\xa1 markomanus. 175 m. sausio 20 d. jis \xc4\xafstojo \xc4\xaf Pontifik\xc5\xb3 kolegij\xc4\x85, taip prad\xc4\x97damas vie\xc5\xa1\xc4\x85 gyvenim\xc4\x85._NEWLINE_175 m. baland\xc5\xbeio m\xc4\x97n. Ovidijus Kasijus, Sirijos gubernatorius, pasklidus gandams apie Marko Aurelijaus mirt\xc4\xaf pasiskelb\xc4\x97 imperatoriumi. Kai j\xc4\xaf pripa\xc5\xbeino imperatoriumi Sirija, Palestina ir Egiptas, jis t\xc4\x99s\xc4\x97 mai\xc5\xa1t\xc4\x85, nors buvo akivaizdu, kad Markas Aurelijus gyvas. Per pasiruo\xc5\xa1imus kovai su mai\xc5\xa1tu, Komodas gavo toga viridis, Dunojaus fronte 175 m. liepos 5 d., taip formaliai tapdamas suaugusiu. Ta\xc4\x8diau Kasij\xc5\xb3 nu\xc5\xbeud\xc4\x97 jo paties centurionai dar prie\xc5\xa1 kampanijos prad\xc5\xbei\xc4\x85._NEWLINE_Komodas lyd\xc4\x97jo t\xc4\x97v\xc4\x85 ilgoj kelion\xc4\x97j po rytines provincijas, kurioj jie aplank\xc4\x97 Antiochij\xc4\x85. Po to keliavo \xc4\xaf At\xc4\x97nus, kur dalyvavo Eleusinos misterijose. Jie gr\xc4\xaf\xc5\xbeo \xc4\xaf Rom\xc4\x85 176 m. ruden\xc4\xaf._NEWLINE_Markas Aurelijus nuo Vespasiano laik\xc5\xb3 buvo pirmasis imperatorius, tur\xc4\x97j\xc4\x99s s\xc5\xabn\xc5\xb3, ir nors visi Penki geri imperatoriai prie\xc5\xa1 j\xc4\xaf \xc4\xafp\xc4\x97din\xc4\xaf \xc4\xafsis\xc5\xabnijo, jis buvo tvirtai nusistat\xc4\x99s, kad Komodas u\xc5\xbeims sost\xc4\x85. 176 m. lapkri\xc4\x8dio 27 d. Markas Aurelijus suteik\xc4\x97 s\xc5\xabnui imperatoriaus titul\xc4\x85, o 177 m. vidury \xe2\x80\x93 augusto titul\xc4\x85, formaliai pasidalindamas vald\xc5\xbeia.\n_START_SECTION_\nValdymas\n_START_PARAGRAPH_\nKomodas \xc5\xbeav\xc4\x97josi gladiatori\xc5\xb3 kautyn\xc4\x97mis ir paliko kitiems r\xc5\xabpintis valstyb\xc4\x97s reikalais \xe2\x80\x93 i\xc5\xa1 prad\xc5\xbei\xc5\xb3 savo t\xc4\x97vo draugams, paskui favoritams, priklausomiems nuo jo u\xc5\xbegaid\xc5\xb3. Kaip puikus lankininkas jis pasirodydavo arenoje su lanku ir str\xc4\x97l\xc4\x97mis tarsi Heraklis. Imperatorius \xc4\xafsak\xc4\x97 pastatyti arenoje tiltelius, kad gal\xc4\x97t\xc5\xb3 nieko nebijodamas \xc5\xa1audyti \xc4\xaf \xc5\xbev\xc4\x97ris. Jis taip pat \xc4\xafsak\xc4\x97 kaldinti monetas, kurios vaizdavo j\xc4\xaf kaip rom\xc4\x97n\xc5\xb3 Herakl\xc4\xaf, o Senatas buvo priverstas pripa\xc5\xbeinti j\xc4\xaf dievu. Santykiai su senatoriais buvo pasibais\xc4\x97tini: \xc5\xa1iems buvo \xc4\xafsakyta lankytis amfiteatre ir ploti imperatoriaus \xc5\xbeygdarbiams._NEWLINE_Vien\xc4\x85 kart\xc4\x85 Komodas atsistoja prie\xc5\xa1 senatorius krizendamas su stru\xc4\x8dio galva rankoje ir gestu parodo, kad ir su jais nor\xc4\x97t\xc5\xb3 taip pasielgti.\n_START_SECTION_\nMirtis\n_START_PARAGRAPH_\n192 m. lapkrit\xc4\xaf Komodas dalyvavo Pleb\xc4\x97j\xc5\xb3 \xc5\xbeaidyn\xc4\x97se, per kurias rytais nu\xc5\xa1audavo \xc5\xa1imtus gyv\xc5\xabn\xc5\xb3 str\xc4\x97l\xc4\x97mis, o popiet\xc4\x99 kaudavosi arenoje kaip gladiatorius (ai\xc5\xa1ku, visuomet laim\xc4\x97davo). Jis net suman\xc4\x97 193 met\xc5\xb3 sausio pirm\xc4\x85j\xc4\x85 dien\xc4\x85 paskelbti gladiatoriaus diena._NEWLINE_Jo siaut\xc4\x97jimo nebei\xc5\xa1kent\xc4\x99 Laetas ir Eklektas sugalvojo s\xc4\x85moksl\xc4\x85 prie\xc5\xa1 Komod\xc4\x85. Gruod\xc5\xbeio 31 d. jie apnuodijo Komodo maist\xc4\x85, ta\xc4\x8diau Komodas visk\xc4\x85 i\xc5\xa1v\xc4\x97m\xc4\x97 ir i\xc5\xa1gyveno. Tada s\xc4\x85mokslininkai nusiunt\xc4\x97 Komodo imtyni\xc5\xb3 partner\xc4\xaf Narciz\xc4\x85, kad pasmaugt\xc5\xb3 imperatori\xc5\xb3 vonioje._NEWLINE_Po jo mirties Senatas Komod\xc4\x85 paskelb\xc4\x97 valstyb\xc4\x97s prie\xc5\xa1u, visos jo statulos buvo nuverstos, o k\xc5\xabnas palaidotas Adriano mauzoliejuje._NEWLINE_Ta\xc4\x8diau 195 m. Septimas Severas reabilitavo Komodo vard\xc4\x85 nor\xc4\x97damas \xc4\xaftikti Marko Aurelijaus \xc5\xa1eimai._NEWLINE_Komodo mirtis u\xc5\xbebaig\xc4\x97 Antonian\xc5\xb3 dinastij\xc4\x85.'